《枕上闻蛩有感》
宋代·舒岳祥

桑鸟催耕缘底事，草虫促织竟何成。
春风秋月祗垂泪，北斗南箕空得名。
有客悲歌持筑击，何时至治以韶鸣。
吾侪吟咏还如此，哀乐不知何处生。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。